***Suvestinė redakcija nuo 2016-08-04 iki 2016-09-16***

*Įsakymas paskelbtas: Žin. 2013, Nr. , i. k. 113301MISAK00D1-750*

***Nauja redakcija nuo 2014-07-01:***

*Nr. ,
2014-06-18,
paskelbta TAR 2014-06-20, i. k. 2014-07857*

**LIETUVOS RESPUBLIKOS APLINKOS MINISTRAS**

**ĮSAKYMAS**

**DĖL VERSLINĖS ŽVEJYBOS VIDAUS VANDENYSE LEIDIMŲ IŠDAVIMO TVARKOS APRAŠO PATVIRTINIMO**

2013 m. spalio 7 d. Nr. D1-750

Vilnius

Vadovaudamasis Lietuvos Respublikos žuvininkystės įstatymo 15 straipsniu:

1. T v i r t i n u Verslinės žvejybos vidaus vandenyse leidimų išdavimo tvarkos aprašą (pridedama).

2. N u s t a t a u, kad:

2.1. iki šio įsakymo įsigaliojimo Aplinkos ministerijos regiono aplinkos apsaugos departamento ar jo įgalioto padalinio išduotų verslinės žvejybos vidaus vandenyse leidimų galiojimą sustabdo, galiojimo sustabdymą panaikina, galiojimą panaikina juos išdavęs Aplinkos ministerijos regiono aplinkos apsaugos departamentas ar jo įgaliotas padalinys;

2.2. keičiant Aplinkos ministerijos regiono aplinkos apsaugos departamento ar jo įgalioto padalinio išduotą verslinės žvejybos vidaus vandenyse leidimą, jį išduoda Aplinkos apsaugos agentūra.

Susisiekimo ministras,

pavaduojantis aplinkos ministrą Rimantas Sinkevičius

PATVIRTINTA

Lietuvos Respublikos aplinkos ministro

2013 m. spalio 7 d. įsakymu Nr. D1-750

(Lietuvos Respublikos aplinkos ministro

2014 m. birželio 18 d. įsakymo Nr. D1-540 redakcija)

**VERSLINĖS ŽVEJYBOS VIDAUS VANDENYSE LEIDIMŲ**

**IŠDAVIMO TVARKOS APRAŠAS**

**I. SKYRIUS**

**Bendrosios nuostatos**

1. Verslinės žvejybos vidaus vandenyse leidimų išdavimo tvarkos aprašas (toliau – tvarkos aprašas) nustato verslinės žvejybos vidaus vandenyse leidimų, išskyrus privačius vandens telkinius (toliau – leidimas) išdavimo, jų galiojimo sustabdymo, galiojimo sustabdymo panaikinimo, leidimų galiojimo, jų pakeitimo tvarką.

2. Leidimai išduodami per elektroninę Aplinkosaugos leidimų išdavimo informacinę sistemą (ALIS).

3. Šiose Taisyklėse vartojamos sąvokos atitinka Lietuvos Respublikos žuvininkystės įstatyme ir Verslinės žvejybos Lietuvos žuvininkystės vidaus vandens telkiniuose taisyklėse, patvirtintose Lietuvos Respublikos aplinkos ministro 2005 m. gegužės 30 d. įsakymu Nr. D1-267 „Dėl Verslinės žvejybos Lietuvos žuvininkystės vidaus vandens telkiniuose taisyklių patvirtinimo“ (toliau – Verslinės žvejybos Lietuvos žuvininkystės vidaus vandens telkiniuose taisyklės), vartojamas sąvokas.

**II. SKYRIUS**

**LEIDIMŲ IŠDAVIMAS**

4. Leidimą, naudodama ALIS, išduoda Aplinkos apsaugos agentūra (toliau – AAA) per teritorinius padalinius.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

5. AAA vadovas paskiria asmenį (-is), atsakingą (-us) už leidimų išdavimą.

6. Žuvų dusimo atveju leidimai išduodami vadovaujantis Darbų organizavimo žuvų dusimo atveju tvarkos aprašu, patvirtintu Lietuvos Respublikos aplinkos ministro 2011 m. sausio 28 d. įsakymu Nr. D1-93 „Dėl Darbų organizavimo žuvų dusimo atveju tvarkos aprašo patvirtinimo“.

7. Leidimui gauti ūkio subjektas, gavęs teisę į žvejybos kvotą ir jam skirtą žvejybos vidaus vandenyse kvotą, pateikia AAA prašymą raštu arba naudodamas ALIS, arba tiesiogiai kreipiantis į AAA, arba elektroninėmis priemonėmis per kontaktinį centrą. AAA per 2 darbo dienas nuo prašymo išduoti leidimą gavimo informuoja pareiškėją apie prašymo išduoti leidimą gavimą. Šioje informacijoje privalo būti nurodyta:

7.1. terminas, per kurį privalo būti išnagrinėtas prašymas;

7.2. galimos asmens teisių gynimo priemonės, kuriomis galima naudotis, jeigu kiltų AAA ir asmens ginčų;

7.3. nuostata, kad asmeniui negavus atsakymo per 10 darbo dienų, laikoma, kad leidimas išduotas.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

8. AAA per tvarkos aprašo 14 punkte nurodytą laikotarpį nuo teisingai užpildyto prašymo gavimo per ALIS išduoda leidimą ir apie tai informuoja asmenį. Pareiškėjui negavus atsakymo per nustatytą terminą, laikoma, kad leidimas išduotas.

*Punkto pakeitimai:*

*Nr. ,
2015-02-23,
paskelbta TAR 2015-02-25, i. k. 2015-02959*

9. Verslinės žūklės įrankiais pageidaujantys žvejoti ūkio subjektai raštu pateiktame prašyme leidimui gauti nurodo:

9.1 savo rekvizitus;

9.2. vandens telkinio, kuriame numatoma žvejoti, pavadinimą;

9.3. savivaldybės, kurios teritorijoje yra vandens telkinys, pavadinimą. Jei vandens telkinys yra kelių savivaldybių teritorijoje, nurodomas savivaldybės, kurios teritorijoje yra didesnė vandens telkinio dalis, pavadinimas;

9.4. numatomus žvejybai naudoti įrankius (tipą, kiekį, jų ilgį, akių dydį arba žvejojant ūdomis – kabliukų skaičių);

9.5. pageidaujamą žvejybos datą;

9.6. žvejybos padalinių skaičių;

9.7. ne daugiau trijų atsakingų už žvejybą asmenų vardus, pavardes. Žvejyboje dalyvaujant keliems leidime įrašytiems už žvejybą atsakingiems asmenims, už žvejybą atsako pirmesnis leidime įrašytas asmuo;

*Punkto pakeitimai:*

*Nr. ,
2015-02-23,
paskelbta TAR 2015-02-25, i. k. 2015-02959*

9.8. su Aplinkos ministerijos regiono aplinkos apsaugos departamentu (toliau – RAAD), kurio kontroliuojamoje teritorijoje bus vykdoma verslinė žvejyba, suderintą žuvų iškrovimo vietą, pateikdamas su RAAD, kurio kontroliuojamoje teritorijoje bus vykdoma verslinė žvejyba, suderintą raštą. Kuršių mariose žvejojantys ūkio subjektai žvejybos produktus gali iškrauti Žvejybos produktų iškrovimo iš vidaus vandenyse žvejojančių laivų tvarkos apraše, patvirtintame Lietuvos Respublikos aplinkos ministro 2013 m. rugpjūčio 30 d. įsakymu Nr. D1-639 „Dėl Žvejybos produktų iškrovimo iš vidaus vandenyse žvejojančių laivų tvarkos aprašo ir žvejybos produktų iškrovimo vietų iš Kuršių mariose žvejojančių laivų sąrašo patvirtinimo“, nurodytose vietose~~;~~

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

9.9. Kuršių mariose žvejojantis ūkio subjektas, norintis kalendoriniais metais keisti žvejybos įrankius Lietuvos Respublikos aplinkos ministro įsakyme dėl žvejybos limitų nustatymo ir Žuvininkystės tarnybos prie Lietuvos Respublikos žemės ūkio ministerijos paskirtose žvejybos kvotoje nurodytomis sąlygomis, prašyme leidimui gauti nurodo norimus pakeisti ir pageidaujamus gauti žvejybos įrankius. Pakeitus žvejybos įrankius, kitas prašymas leidimui gauti, kuriame siūloma keisti žvejybos įrankius, teikiamas ne anksčiau kaip po 30 dienų;

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

9.10. kokiu būdu pageidauja gauti informaciją apie tai, kad AAA jo paraišką gavo, ir informaciją apie leidimo išdavimą (ūkio subjektas nurodo paraiškos skiltyje „pastabos“);

9.11. ar pageidauja gauti popierinę leidimo formą (ūkio subjektas nurodo paraiškos skiltyje „pastabos“).

10. Raštu pateiktą prašymą leidimui gauti pasirašo ūkio subjektas ar jo įgaliotas asmuo. Jeigu ūkio subjektas prašymą leidimui gauti teikia per ALIS ar kontaktinį centrą, už prašyme pateikiamų duomenų patikimumą atsako prašymą teikiantis ūkio subjektas.

11. Jeigu ūkio subjektas prašyme išduoti leidimą pateikia ne visą privalomą pateikti informaciją, AAA per 2 darbo dienas nuo prašymo gavimo dienos apie tai raštu praneša pareiškėjui ir informuoja, kad terminas leidimui išduoti bus pradedamas skaičiuoti gavus trūkstamą informaciją.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

12. Žuvų išteklių naudotojui leidimų skaičius išduodamas, atsižvelgiant į prašyme leidimui gauti nurodytą žvejybos padalinių skaičių (teikiant prašymą per ALIS, žvejybos padalinių skaičius nurodomas leidimo paraiškos skiltyje „pastabos“).

13. Ūkio subjektui leidimas išduodamas, jei yra visos sąlygos, nustatytos Lietuvos Respublikos žuvininkystės įstatymo 15 straipsnio 2 dalyje.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

14. AAA ne vėliau kaip per 5 darbo dienas nuo prašymo išduoti leidimą gavimo dienos išduoda leidimą arba informuoja pareiškėjąapie atsisakymą jį išduoti, nurodydama atsisakymo priežastis tokiu būdu, kokiu buvo gautas prašymas išduoti leidimą, arba kitu prašyme nurodytu būdu.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

15. Jei AAA per 10 darbo dienų neatsako į tinkamai įformintą prašymą išduoti leidimą kartu su visa leidimui išduoti reikalinga informacija, laikoma, kad leidimas yra išduotas.

151. RAAD, kuriam jo kontroliuojamoje teritorijoje žvejojantys ūkio subjektai Duomenų apie žvejybą vidaus vandenyse teikimo tvarkos aprašo, patvirtinto Lietuvos Respublikos aplinkos ministro 2009 m. rugsėjo 17 d. įsakymu Nr. D1-550 „Duomenų apie žvejybą vidaus vandenyse teikimo tvarkos aprašo patvirtinimo“, nustatyta tvarka teikia duomenis apie žvejybą, per 5 darbo dienas informuoja AAA apie ūkio subjektus, laiku nepateikusius nustatytos formos ataskaitos apie žvejybą.

*Papildyta punktu:*

*Nr. ,
2016-08-02,
paskelbta TAR 2016-08-03, i. k. 2016-21268*

16. Leidimai žvejybos ploto naudotojams išduodami tokiam laikotarpiui, kokiam nustatyti žvejybos limitai tame vandens telkinyje, į kurį išduotas leidimas naudoti žvejybos plotą, tačiau ne ilgesniam kaip leidimo naudoti žvejybos plotą galiojimo laikotarpiui.

*Punkto pakeitimai:*

*Nr. ,
2015-02-23,
paskelbta TAR 2015-02-25, i. k. 2015-02959*

*Nr. ,
2016-08-02,
paskelbta TAR 2016-08-03, i. k. 2016-21268*

17. Leidimas tinkliniu įrankiu gaudyti mailių masalui išduodamas tik turint leidimą žvejoti ūdomis.

18. Ūkio subjektui pageidaujant gauti leidimą popierine forma, asmuo atsakingas už leidimo išdavimą, leidimą jam atspausdina per ALIS, uždeda leidimą išduodančio AAA padalinio antspaudą ir leidimo kopijos tikrumą patvirtina savo parašu.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

19. AAA išduotame leidime nurodoma:

19.1. žuvų išteklių naudotojo pavadinimas (jeigu juridinis asmuo) ar žuvų išteklių naudotojo vardas ir pavardė (jeigu fizinis asmuo);

19.2. Verslinės žvejybos Lietuvos žuvininkystės vidaus vandens telkiniuose taisyklėse leidžiami naudoti žvejybos įrankiai (tipą, kiekį, jų ilgį, akių dydį arba žvejojant ūdomis – kabliukų skaičių);

19.3. žvejybos vieta (vandens telkinys, jo dalis, Kuršių mariose – žvejybos baro numeris);

19.4. žvejybos objektai (leidžiamos gaudyti žuvų bei kitų vandens gyvūnų rūšys);

19.5. žvejybos sąlygos (jei reikia nurodyti papildomas sąlygas);

19.6. atsakingo (-ų) už žvejybą asmens (-ų) vardas ir pavardė (vardai ir pavardės);

19.7. leidimo galiojimo laikas;

19.8. leidimą pasirašiusio asmens pareigos, vardas, pavardė;

19.9. leidimo išdavimo data.

20. Bet koks privalomų duomenų taisymas leidime draudžiamas. Žvejyba su leidimu, kuriame ištaisyti šio tvarkos aprašo 19 punkte nurodyti duomenys, neleidžiama.

*Punkto pakeitimai:*

*Nr. ,
2015-02-23,
paskelbta TAR 2015-02-25, i. k. 2015-02959*

**III. SKYRIUS**

**LEIDIMŲ GALIOJIMO SUSTABDYMAS, LEIDIMŲ GALIOJIMO SUSTABDYMO PANAIKINIMAS, LEIDIMŲ KEITIMAS**

21. Sprendimą sustabdyti leidimo galiojimą arba panaikinti leidimo galiojimo sustabdymą priima AAA direktorius.

22. Leidimo galiojimas sustabdomas, jeigu yra bent viena iš šių sąlygų:

22.1. sustabdytas teisės į žvejybos kvotą galiojimas;

22.2. išnaudota ūkio subjektui skirta žvejybos kvota;

22.3. ūkio subjektas perleidžia kitam ūkio subjektui visą savo žvejybos kvotą.

23. Leidimo galiojimo sustabdymas panaikinamas, kai nebelieka aplinkybių, dėl kurių buvo sustabdytas to leidimo galiojimas:

23.1. panaikintas teisės į žvejybos kvotą sustabdymas;

23.2. ūkio subjektas gavo žvejybos kvotą;

23.3. pasibaigia žvejybos kvotos perleidimo laikotarpis.

24**.** Leidimas keičiamas esant Lietuvos Respublikos žuvininkystės įstatymo 15 straipsnio 9 dalyje nustatytiems pagrindams.Naujas leidimas pakeistomis sąlygomis išduodamas tvarkos aprašo II skyriuje nustatyta tvarka per 5 darbo dienas.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

241. Kuršių mariose žvejojantis ūkio subjektas, norintis kalendoriniais metais keisti žvejybos įrankius, teikia AAA prašymą tvarkos aprašo 9 punkte nustatytomis sąlygomis. AAA, gavusi Kuršių mariose žvejojančio ūkio subjekto prašymą keisti žvejybos įrankius, išduoda naują leidimą, atsižvelgdama į Lietuvos Respublikos aplinkos ministro įsakyme dėl žvejybos limitų nustatymo ir Žuvininkystės tarnybos paskirtoje žvejybos kvotoje nurodytas sąlygas.

*Papildyta punktu:*

*Nr. ,
2016-08-02,
paskelbta TAR 2016-08-03, i. k. 2016-21268*

**IV. SKYRIUS**

**LEIDIMO GALIOJIMO PANAIKINIMAS**

25. Leidimo galiojimą panaikina AAA direktorius.

26. Ūkio subjektui leidimo galiojimas panaikinamas esant Lietuvos Respublikos žuvininkystės įstatymo 15 straipsnio 10 dalyje nustatytiems pagrindams.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

27. Leidimo galiojimas nenaikinamas, o pateikiama žodinė pastaba arba rašytinis nurodymas ir nustatomas protingas terminas pažeidimams pašalinti, kuris, atsižvelgiant į objektyvias aplinkybes, gali būti pratęstas, jeigu išduodant leidimą buvo pažeistos jo išdavimo sąlygos ir šis pažeidimas atitinka Kriterijų, pagal kuriuos pažeidimai priskiriami mažareikšmiams, nustatymo tvarkos apraše, patvirtintame Lietuvos Respublikos aplinkos ministro 2015 m. balandžio 20 d. įsakymu Nr. D1-322 „Dėl Kriterijų, pagal kuriuos pažeidimai priskiriami mažareikšmiams, nustatymo tvarkos aprašo patvirtinimo“, nustatytus reikalavimus.

*Punkto pakeitimai:*

*Nr. ,
2016-08-02,
paskelbta TAR 2016-08-03, i. k. 2016-21268*

28. Šio Tvarkos aprašo 26 punkte nurodytais atvejais leidimas panaikinamas per ALIS. Panaikinus leidimą, AAA apie tai raštu praneša ūkio subjektui, kuriam buvo išduotas leidimas.

**V. SKYRIUS**

**BAIGIAMOSIOS NUOSTATOS**

29. Asmenys, pažeidę šio Tvarkos aprašo reikalavimus, atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_

*Priedo pakeitimai:*

*Nr. ,
2014-06-18,
paskelbta TAR 2014-06-20, i. k. 2014-07857*

**Pakeitimai:**

1.

 Lietuvos Respublikos aplinkos ministerija, Įsakymas

Nr. ,
2014-06-18,
paskelbta TAR 2014-06-20, i. k. 2014-07857

Dėl Lietuvos Respublikos aplinkos ministro 2013 m. spalio 7 d. įsakymo Nr. D1-750 „Dėl Verslinės žvejybos vidaus vandenyse leidimų išdavimo ir galiojimo panaikinimo tvarkos aprašo patvirtinimo“ pakeitimo

2.

 Lietuvos Respublikos aplinkos ministerija, Įsakymas

Nr. ,
2015-02-23,
paskelbta TAR 2015-02-25, i. k. 2015-02959

Dėl Lietuvos Respublikos aplinkos ministro 2013 m. spalio 7 d. įsakymo Nr. D1-750 „Dėl Verslinės žvejybos vidaus vandenyse leidimų išdavimo tvarkos aprašo patvirtinimo“ pakeitimo

3.

 Lietuvos Respublikos aplinkos ministerija, Įsakymas

Nr. ,
2016-08-02,
paskelbta TAR 2016-08-03, i. k. 2016-21268

Dėl Lietuvos Respublikos aplinkos ministro 2013 m. spalio 7 d. įsakymo Nr. D1-750 „Dėl Verslinės žvejybos vidaus vandenyse leidimų išdavimo tvarkos aprašo patvirtinimo“ pakeitimo